Polisieman in Kaapstad geskiet | Netwerk24
Deur Warda Meyer 15 Januarie 2020 10:09
Die Wes-Kaapse polisie het Woensdag sy 72-uur-aktiveringplan in werking gestel nadat 'n polisielid in Hillview, Muizenberg, geskiet is.
Volgens inligting het die polisieman en twee kollegas in die gebied gewerk toe daar op hulle losgebrand is.
Kol. Andrè Traut, Wes-Kaapse polisiewoordvoerder, het gesê speurders was Woensdag reeds hard aan die werk om die skuldiges so gou moontlik vas te trek.
"Die voorval het omstreeks 06:00 plaasgevind toe die konstabel van die Muizenbergse polisiekantoor deur onbekende aanvallers in St Edwards-straat geskiet en gewond is. Die polisiebeamptes het die gebied gepatrolleer toe daar op hulle losgebrand is."
Traut sê die beampte is na 'n plaaslike hospitaal gehaas waar hy opgeneem is. Sy toestand is stabiel.
Die omstandighede rondom die skietvoorval word ondersoek en enigeen met inligting oor die voorval word versoek om die polisie se stopmisdaadnommer by 08600 10111 te bel.